Jesaya 28 | Beibele Inthaneteng | Phetolelo ya Lefase le Lefsa
28 Go madimabe mphapahlogo wa boikgantšho wa matagwa a Efuraime+ gotee le letšoba leo le ponago la mokgabišo wa botšhephi bja wona wo o lego hlogong ya moedi o nonnego wa bao ba fenywago ke beine!
2 Bonang! Jehofa o na le yo matla a bile a le mafolofolo.+ O tla lahlela mphapahlogo ka matla lefaseng go etša ledimo la magadima la sefako+ leo le senyago le go etša ledimo la meetse a lefula+ le matla.
3 Mefapahlogo ya boikgantšho ya matagwa a Efuraime e tla gatakelwa+ ka maoto.
4 Letšoba+ le le ponnego la mokgabišo wa botšhephi bja mphapahlogo wo o lego hlogong ya moedi o nonnego le tla etša lebutšwapele la mogo+ pele ga selemo, moo e lego gore ge mmoni a le bona, o a le kga a le kwametša.
5 Mohlang woo Jehofa wa madira o tla etša mphapahlogo wa mokgabišo+ le kgare ya botšhephi+ go mašaledi+ a batho ba gagwe,
6 a etša moya wa toka go yo a ahlolago+ gomme a etša matla go bao ba gomišago manaba kgorong.+
7 Ba le bona ba arošitšwe ke beine gomme ba thekesedišwa ke bjala. Baperisita le baporofeta+ ba arošitšwe ke bjala, ba gakantšhitšwe ke beine, ba thekesedišwa ke bjala; ba arogile tseleng+ yeo ba bonago ka yona gomme ba thekesela tabeng ya go dira phetho.
8 Ditafola ka moka di tletše ka mahlatša+ a šišimišago—ga go moo a sego gona.
9 “Ke mang yo a tla mo rutago gore a be le tsebo+ gomme ke mang yo a tla mo dirago gore a kwešiše seo a se kwelego?+ Na ke bao ba tshwešitšwego letswele, bao ba se sa anyago?+
10 Ka gobane ke ‘taelo godimo ga taelo, taelo godimo ga taelo, lenti la go ela godimo ga lenti la go ela, lenti la go ela godimo ga lenti la go ela, ganyenyane mo, ganyenyane mola.’”+
11 O tla bolela le batho ba+ a diriša batho ba go kgamakgametša+ a diriša le leleme lešele,+
12 bao a itšego go bona: “Le ke lefelo la boikhutšo. Khutšišang bao ba lapilego. Le ke lefelo la boiketlo,” eupša ga ba ka ba rata go kwa.+
13 Lentšu la Jehofa go bona e tla ba “taelo godimo ga taelo, taelo godimo ga taelo, lenti la go ela godimo ga lenti la go ela, lenti la go ela godimo ga lenti la go ela,+ ganyenyane mo, ganyenyane mola,” e le gore ba sepele gomme ba we ka samorago, ba robege, ba rewe gomme ba tanywe.+
14 Ka gona, ekwang lentšu la Jehofa lena baikgantšhi le lena babuši+ ba batho ba ba lego Jerusalema:
15 Ka gobane le itše: “Re dirile kgwerano le Lehu;+ re phethile pono+ le Bodulabahu;* ge go ka direga gore lefula le matla le phulege gomme le gogole, le ka se tle go rena, ka gobane re dirile maaka go ba botšhabelo+ bja rena gomme re ikutile maakeng”;+
16 ka gona se ke seo Mmuši Morena Jehofa a se boletšego a re: “Ke bea leswika Tsione+ e le motheo, leswika+ le le lekilwego, e lego leswika+ le bohlokwa la sekhutlo+ la motheo+ wa kgonthe. Yo a dumelago go lona a ka se ke a tlalelwa.+
17 Ke tla dira toka lenti la go ela+ gomme toko+ ka e dira sedirišwa sa go lekalekanya; sefako+ se tla šwalalanya botšhabelo bja maaka,+ meetse a tla gogola lefelo la go ikuta.+
18 Kgwerano yeo le e dirilego le Lehu e tla senywa+ gomme pono yela le e phethilego le Bodulabahu* e ka se ke ya phethagala.+ Ge lefula le matla le gogola,+ le lena le tla ba bogatakelo bja lona.+
19 Nako le nako ge le feta, le tla le gogola,+ ka gobane le tla gogola mesong e mengwe le e mengwe le mosegare le bošego; lona e tla ba leo le tšhošago kudu+ go dira gore ba bangwe ba kwešiše seo ba se kwelego.”
20 Ka gobane bolao ke bjo bokopana gore motho a ka naba go bjona, gomme kobo e logilwego ke e nyenyane kudu gore a ka iphuthela ka yona.
21 Ka gobane Jehofa o tla ema go etša Thabeng ya Peratsime,+ o tla galefa go etša moeding wa kgauswi le Gibeoni,+ e le gore a dire tiro ya gagwe, gomme tiro ya gagwe e a makatša—le gore a dire modiro wa gagwe, gomme modiro wa gagwe ga o a tlwaelega.+
22 Le se ke la ba bakweri,+ e le gore ditlemo tša lena di se ke tša tiišwa, ka gobane ke kwele gore Mmuši+ Morena, Jehofa wa madira, o rerile go fediša naga ka moka.+
23 Hlwayang tsebe le theetše lentšu la ka; elang hloko gomme le theetše polelo ya ka.
24 Na molemi o tšea letšatši ka moka+ a bjala peu, a kgatha le go lekalekanetša mobu?+
25 Na ga a re ge a o lekalekaneditše a gaša peu ya kumine e ntsho le ya kumine,*+ le gona na a ka se bjale korong, leotša+ le garase* lefelong la tšona le le swanetšego+ gomme a bjala mphogo+ ya ba mollwane?+
26 Modimo o phošolla+ motho go ya ka seo se lokilego a ba a mo ruta.+
27 Kumine e ntsho ga e gatakelwe ka selei sa go fola;+ ga go na leotwana la kariki leo le gatago godimo ga kumine. Ka gobane ka tlwaelo kumine e ntsho e folwa ka patla+ gomme kumine ya folwa ka molamo.
28 Na mabele a go dira senkgwa a a šilaganywa? Motho le ka mohla ga a ke a dulela+ go a gatakela.+ O sepediša leotwana la kariki ya gagwe le dipere tša gagwe godimo ga ona, eupša ga a šilagane.+
29 Se le sona se tšwa go Jehofa wa madira,+ yoo morero wa gagwe e lego o makatšago, yoo ditiro tša gagwe di atlegilego kudu.+
^ “Kumine” ke mohuta o itšego wa senoko.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D23%26Chapter%3D28%26wtlocale%3DSE%26srcid=share⊂ject=Bala Beibele Inthaneteng